b'\n_START_ARTICLE_\nGrad Ho\xc5\xa1perk\n_START_SECTION_\nZgodovina\n_START_PARAGRAPH_\nPrvotni grad, je bil prvi\xc4\x8d omenjen kot grad Unec (castrum Moevntz) leta 1295. O\xc5\xbeje obmo\xc4\x8dje Ha\xc5\xa1perka je bilo pred prvo omembo (1217) v posesti grofov Gori\xc5\xa1kih. Pridobili so ga najbr\xc5\xbe s poroko grofa Engelberta III. z Matildo, h\xc4\x8derko grofa Majnharda \xc4\x8crnograjsko-\xc5\xa0umber\xc5\xa1ko-Ortenbur\xc5\xa1kega. Pripadajo\xc4\x8da zemlji\xc5\xa1ka posest je izvirala iz posesti rodbine Weimar-Orlam\xc3\xbcnde, deloma pa je bil neko\xc4\x8d oglejski fevd. Grad Ha\xc5\xa1perk je najbr\xc5\xbe nastal do konca 12. stoletja na dominantni 703-metrski vzpetini nad Uncem, kjer je bilo najdenih ve\xc4\x8d predmetov iz hal\xc5\xa1tatske in rimske dobe. Varoval je kri\xc5\xbei\xc5\xa1\xc4\x8de cest proti Logatcu, Ljubljani, Cerknici in na Kras in pomembno mitnico.\xc2\xab Gre torej za izjemno pomembno kri\xc5\xbei\xc5\xa1\xc4\x8de, kjer se t. i. \xc2\xbbpatriarhova pot\xc2\xab, ki prihaja \xc4\x8dez Bloke in Cerknico, priklju\xc4\x8di \xc2\xbbljubljanski\xc2\xab\xc2\xa0ali \xc2\xbbkra\xc5\xa1ki\xc2\xab\xc2\xa0cesti v Gorico oziroma Trst. Ker je bil tu grad postavljen \xc5\xbee v 12. stoletju, je iz tega razvidno, kako pomembno in trgovsko \xc5\xbeivahno je bilo to kri\xc5\xbei\xc5\xa1\xc4\x8de \xc5\xbee v prej\xc5\xa1njih stoletjih. \xc2\xbbPoleg Gori\xc5\xa1kih so imeli tam fevde tudi gospodje z Devina, ki so jih leta 1307 prodali kranjskemu vicedomu Henriku Gralantu, njegova vdova Elizabeta (roj. Rihember\xc5\xa1ka) pa leta 1333 grofom Gori\xc5\xa1kim, med drugim tudi daz purchstal und den perch der da haizzet der Hazperch. S tem se je tamkaj\xc5\xa1nja gori\xc5\xa1ka posest zaokro\xc5\xbeila.\xc2\xab Grad so upravljali \xc5\xa1tevilni kastelani in fevdniki Gori\xc5\xa1kih grofov, med njimi vitezi Albenski iz rodbine Neuhausov. V. 14. stoletju (prvi\xc4\x8d omenjen 1307) v virih najbolj izstopa kastelan Renzo, ki se leta 1321 omenjal kot dominus Renc miles de Alpibus ter nato \xc5\xa1e leta 1330 in 1332. Bil je ugleden vitez, po izvoru iz Novega gradu na Notranjskem (Podgrad pod Brkini) ter brat Witiga Bogatca, poro\xc4\x8den s h\xc4\x8derjo Hermana z Vi\xc5\xa1evka. Pred letom 1373 je bil gradi\xc5\xa1\xc4\x8dan neki Herman, med letoma 1375 in 1377 je omenjen neki Konrad Muracher z Landecka na Tirolskem, leta 1409 pa se omenja Gilg Gallenberger z Osterburga. Leta 1435 so Ho\xc5\xa1perk pridobili Celjski grofje - leta 1439 se kot oskrbnik omenja Michael Reichenberger, ki ga avstrijski vojvoda Friderik opominja, naj ne nadleguje ljubljanski trgovcev Po izumrtju Celjskih 1456 pa je pre\xc5\xa1el na Habsbur\xc5\xbeane, ki so ga do leta 1587 oddajali kot de\xc5\xbeelnokne\xc5\xbeji fevd. Med kastelani so bili Wagni in znameniti Rauberji. Leta 1476 ima grad Baltazar Wagen. tedaj je ve\xc4\x8d \xc4\x8dlanov njegove dru\xc5\xbeine umrlo za kugo. Leta 1511 ga je po\xc5\xa1kodoval potres. Leta 1563 preide grad v lastni\xc5\xa1tvo rodbine Windischgr\xc3\xa4tz, ko se je Sebastijan pl. Windischgr\xc3\xa4tz poro\xc4\x8dil s Katerino pl. Rauber, leta 1577 pa je bil zastavljen Juriju Hofferju. _NEWLINE_Po letu 1614 so na bli\xc5\xbenji lokaciji Eggenbergi zgradili baro\xc4\x8dni dvorec Ho\xc5\xa1perk, ki je danes v ru\xc5\xa1evinah, prekrit z rastlinjem in obra\xc5\xa1\xc4\x8den z drevjem. Ru\xc5\xa1evine stojijo na Planini nasprotni strani kra\xc5\xa1kega Planinskega polja. Dolgo \xc4\x8dasa je veljal za eno najbolj reprezentativnih grajskih stavb na Slovenskem, s \xc4\x8dudovitim parkom, katerega ostanki so vidni \xc5\xa1e dandanes. Leta 1716 je Marija \xc5\xa0arlota Eggenber\xc5\xa1ka poleg gospostva \xc5\xa0teberk in Logatec Hasberg prodala Johannu Casparju Cobenzlu. Ko je leta 1810 rodbina Cobenzl izumrla, pa ga je podedoval Mihael Coronini pl. Cronberg, tj. iz Kromberka. Leta 1846 je drugi\xc4\x8d pre\xc5\xa1el v roke rodbine Windischgr\xc3\xa4tz, ko ga je kupil knez Weriand zu Windischgr\xc3\xa4tz. Ta rodbina je bila tudi njegov zadnji lastnik. Dvorec so  med 2. svetovno vojno 27. marca 1944 po\xc5\xbegali partizani, takrat je bila popolnoma uni\xc4\x8dena dragocena notranja oprema, arhiv rodbine ter dru\xc5\xbeinska grobnica Windischgr\xc3\xa4tzov.'